PLANT A PHERSONAU IFANC, CYMRU Enwi, cychwyn a chymhwyso 1 1 Enw'r Rheoliadau hyn yw Rheoliadau Cynllun Plant a Phobl Ifanc (Cymru) 2007, a deuant i rym ar 1 Medi 2007. 2 Mae'r Rheoliadau hyn yn gymwys o ran Cymru. Dehongliad 2 Yn y Rheoliadau hyn— ystyr “awdurdod” (“ authority ”) yw awdurdod gwasanaethau plant; ystyr “awdurdod esgobaethol priodol” (“ appropriate diocesan authority ”), o ran un o ysgolion yr Eglwys yng Nghymru neu un o ysgolion yr Eglwys Gatholig, yw— y Bwrdd Cyllid Esgobaethol, neu berson arall sydd wedi ei ddynodi gan Gynulliad Cenedlaethol Cymru o dan adran 142 (1) o Ddeddf 1998 (yn ôl y digwydd), ar gyfer pob esgobaeth o'r Eglwys yng Nghymru, a esgob pob esgobaeth o'r Eglwys Gatholig, y mae unrhyw ran o'i hardal (yn y ddau achos) yn gorwedd oddi mewn i ardal yr awdurdod; ystyr “Cynllun Plant a Phobl Ifanc” (“ Children and Young People’s Plan ”) yw'r cynllun y cyfeirir ato yn rheoliad 3 (2); ystyr “ Deddf 1998 ” (“ the 1998 Act ”) yw Deddf Safonau a Fframwaith Ysgolion 1998 ; ystyr “ Deddf 2004 ” (“ the 2004 Act ”) yw Deddf Plant 2004; ystyr “Partneriaeth Plant a Phobl Ifanc” (“ Children and Young People’s Partnership ”) yw'r bartneriaeth rhwng yr awdurdod, pob un o bartneriaid perthnasol yr awdurdod, a phersonau neu gyrff eraill sy'n arfer swyddogaethau neu'n ymwneud â gweithgareddau o ran plant a phobl ifanc yn ardal yr awdurdod; mae i “partneriaid perthnasol” (“ relevant partners ”) yr un ystyr ag a roddir iddo yn adran 25 o Ddeddf 2004 ; mae i “personau ifanc perthnasol” (“ relevant young persons ”) yr un ystyr ag a roddir iddo yn adran 26 (6) o Ddeddf 2004; mae i “ysgol a gynhelir gan awdurdod addysg lleol” (“ school maintained by a local education authority ”) (gan gynnwys unrhyw gyfeiriad at ysgol a gynhelir gan awdurdod penodol) yr ystyr a roddir iddo gan adran 142 (1) o Ddeddf 1998. mae i “ysgol yr Eglwys Gatholig” (“ Roman Catholic Church school ”) yr ystyr a roddir iddo gan adran 142 (1) o Ddeddf 1998; mae i “ysgol yr Eglwys yng Nghymru” (“ Church in Wales school ”) yr ystyr a roddir iddo gan adran 142 (1) o Ddeddf 1998; Y gofyniad i baratoi a chyhoeddi Cynllun Plant a Phobl Ifanc 3 1 Rhaid i bob awdurdod baratoi a chyhoeddi Cynllun Plant a Phobl Ifanc yn unol â'r Rheoliadau hyn. 2 Yn y rheoliad hwn, ystyr “Cynllun Plant a Phobl Ifanc” yw cynllun o'r math y cyfeirir ato yn adran 26 (1) o Ddeddf 2004, yn datgan strategaeth yr awdurdod ar gyfer cyflawni eu swyddogaethau o ran plant ac o ran personau ifanc perthnasol. Cyfnod y cynllun 4 1 Bydd y Cynllun Plant a Phobl Ifanc cyntaf yn cael effaith am y cyfnod sy'n cychwyn ar 1 Awst 2008 ac yn dod i ben ar 31 Mawrth 2011. 2 Bydd yr ail Gynllun Plant a Phobl Ifanc, a'r rhai dilynol, yn cael effaith am y cyfnod o dair blynedd sy'n cychwyn ar 1 Ebrill yn y flwyddyn pan fydd cyfnod y cynllun blaenorol yn dod i ben. Amseriad cyhoeddi'r cynllun 5 1 Rhaid cyhoeddi'r Cynllun Plant a Phobl Ifanc cyntaf ar neu cyn 30 Medi 2008. 2 Rhaid cyhoeddi'r ail Gynllun Plant a Phobl Ifanc, a'r rhai dilynol, ar neu cyn 1 Ebrill yn y flwyddyn pan fydd cyfnod y cynllun dan sylw'n cychwyn yn unol â rheoliad 4 (2). Y dull o gyhoeddi'r cynllun 6 Rhaid i'r awdurdod gyhoeddi'r Cynllun Plant a Phobl Ifanc drwy— a ei osod ar wefan yr awdurdod; b trefnu bod copïau o'r cynllun ar gael i'w harchwilio gan aelodau'r cyhoedd— i yn swyddfeydd yr awdurdod; a ii mewn unrhyw fan priodol arall. Ymgynghoriad 7 1 Mae'r rheoliad hwn yn rhagnodi'r ymgynghoriad y mae'n ofynnol ar bob awdurdod i'w gynnal wrth lunio'u Cynllun Plant a Phobl Ifanc. 2 Rhaid ymgynghori â'r canlynol ynglŷn â'r cynllun pan fydd hwnnw ar ei ffurf ddrafft— a pob un o bartneriaid perthnasol yr awdurdod; b y Bwrdd Lleol Diogelu Plant ar gyfer ardal yr awdurdod; c Gweinidogion Cymru; ch pennaeth a chorff llywodraethu pob ysgol a gynhelir gan yr awdurdod; d prifathro pob coleg addysg bellach yn ardal yr awdurdod; dd yr awdurdod esgobaethol priodol ar gyfer unrhyw un o ysgolion yr Eglwys yng Nghymru neu ysgolion yr Eglwys Gatholig a gynhelir gan yr awdurdod; e Comisiynydd Plant Cymru f Bwrdd yr Iaith Gymraeg (yn yr ystyr a roddir i'r term hwnnw yn adran 1 o Ddeddf yr Iaith Gymraeg 1993 ); ff yr awdurdod cynllunio lleol (o fewn ystyr adran 1(1B) o Ddeddf Cynllunio Gwlad a Thref 1990 ); g Awdurdod Parc Cenedlaethol ar gyfer Parc Cenedlaethol yng Nghymru; ng aelodau o'r Bartneriaeth Plant a Phobl Ifanc, heblaw'r aelodau y mae gofyn ymgynghori â hwy yn unol â'r rheoliad hwn, gan gynnwys plant, pobl ifanc, eu teuluoedd a chyrff sydd yn eu cynrychioli; h unrhyw is-grŵp o'r Bartneriaeth Plant a Phobl Ifanc; i y Bartneriaeth Leol Datblygu Blynyddoedd Cynnar a Gofal Plant (yn yr ystyr a roddir i'r term hwnnw yn adran 119 o Ddeddf 1998); j y Cyngor Ymgynghorol Sefydlog ar Addysg Grefyddol (yn yr ystyr a roddir i'r term hwnnw yn adran 390 o Ddeddf Addysg 1996 ); l Partneriaethau Diogelwch Cymunedol os oes rhai'n bodoli yn ardal yr awdurdod; ll Partneriaethau Cymunedau'n Gyntaf os oes rhai'n bodoli yn ardal yr awdurdod; m y Bartneriaeth Strategaeth Gymunedol os oes un yn bodoli yn ardal yr awdurdod; n y Bartneriaeth Iechyd, Gofal Cymdeithasol a Lles os oes un yn bodoli yn ardal yr awdurdod; o y Bwrdd Cyfiawnder Troseddol os oes un yn bodoli yn ardal yr awdurdod; p cyrff sy'n darparu gwasanaethau i blant a phobl ifanc drwy gyfrwng yr iaith Gymraeg; ph y Gwasanaeth Tân ac Achub; r tîm iechyd cyhoeddus lleol y Gwasanaeth Iechyd Cyhoeddus Cenedlaethol; rh darparwyr Addysg Bellach a darparwyr dysg sydd wedi eu lleoli yn y gweithle; s Cynghorau ysgol; t Fforymau ieuenctid lleol; th Estyn; u cyrff gwirfoddol sydd yn darparu gwasanaethau i blant a phobl ifanc; w pa bynnag bersonau neu gyrff eraill sy'n ymddangos yn rhai priodol ym marn yr awdurdod. 3 Yn achos y cyrff y cyfeirir atynt yn is-baragraffau (ff) i (th) o baragraff (2), dim ond cyrff sy'n gwasanaethu ardal gyfan yr awdurdod, neu unrhyw ran ohoni, yr ymgynghorir â hwy. 4 Rhaid i'r awdurdod ymgynghori ynglŷn â'r cynllun drafft am gyfnod o ddim llai na deuddeng wythnos. 5 Rhaid i'r awdurdod gynnal yr ymgynghoriad drwy anfon drafft o'r cynllun at bob ymgynghorai, gan wahodd sylwadaethau arno o fewn cyfnod penodedig. 6 Gellir bodloni'r gofyniad ym mharagraff (5) i anfon drafft o'r cynllun at yr ymgynghoreion drwy anfon copïau drwy bost electronig. Adolygu'r cynllun 8 1 Rhaid i'r awdurdod adolygu eu Cynllun Plant a Phobl Ifanc erbyn 30 Hydref bob blwyddyn, gan gychwyn yn 2009. 2 Wrth gynnal adolygiad o'r fath, rhaid i'r awdurdod ymgynghori â pha bynnag bersonau sy'n briodol yn eu barn hwy, gan roi sylw i'r canllawiau sydd wedi eu cyhoeddi gan Weinidogion Cymru o dan adran 26 (5) o Ddeddf 2004. 3 Rhaid i'r awdurdod gyhoeddi adroddiad ar ganlyniad yr adolygiad, mewn modd sy'n briodol yn eu barn hwy, gan roi sylw i'r canllawiau sydd wedi eu cyhoeddi gan Weinidogion Cymru o dan adran 26 (5) o Ddeddf 2004. Jane E Hutt Y Gweinidog dros Blant, Addysg, Dysgu Gydol Oes a Sgiliau 4 Awst 2007